钦定古今图书集成/明伦汇编/官常典/第714卷 > 刘康祖
## 钦定古今图书集成/明伦汇编/官常典/第714卷 > 刘康祖

按《宋书》本传，康祖，彭城吕人，世居京口。伯父简之，有
志干，为高祖所知。高祖将谋兴复，收集才力之士，尝
再造简之，值有宾客，简之悟其意，谓弟虔之曰：“刘下
邳频再来，必当有意。既不得共语，汝可试往见之。”既
至，高祖已克京城，虔之即便投义。简之闻之，杀耕牛，
会聚徒众，率以赴高祖。简之历官至通直常侍，少府
太尉咨议参军。简之弟谦之好学，撰《晋纪》二十卷。义
熙末，为始兴相。东海人徐道期流寓广州，无士行，为
侨旧所陵侮，因刺史谢欣死，合率群不逞之徒作乱，
攻没州城，杀士庶素憾者百馀，倾府库招集亡命，出
攻始兴。谦之破走之。进平广州，诛其党与，仍行州事，
即以为振威将军、广州刺史。后为太中大夫。虔之诞
节，不营产业，轻财好施。高祖西征，司马休之、鲁宗之
等遣参军檀道济、朱超石步骑出襄阳，虔之时为江
夏相，率府郡兵力出涢城，屯三连，立桥聚粮以待。道
济等积日不至，为宗之子轨所袭，众寡不敌。参军孙
长庸流涕劝还军，虔之厉色曰：“我仗顺伐罪，理无不
克。如其不幸，命也。”战败见杀。追赠梁、秦二州刺史，封
新康县男，食邑五百户。康祖，虔之子也。袭封为长沙
王义欣镇军参军，转员外散骑侍郎。便弓马，膂力绝
人，在闾里不治士业，以浮荡蒱酒为事。每犯法，为郡
县所录，辄越屋逾墙，莫之能禽。夜入人家，为有司所
围守，康祖突围而出，并莫敢追。因夜还京口，半夕便
至。明“旦守门诣府州要职。”俄而建康移书录之，府州
执事者并证。康祖其夕在京口，遂见无恙，前后屡被
纠劾，太祖以勋臣子，每原贷之。为员外郎十年，再坐
《摴蒱》戏免。转太子左积弩将军。随射声校尉裴方明
西征仇池，与方明同下廷尉，康祖免官。顷之，世祖为
豫州刺史，镇历阳，以康祖为征卤中兵参军。既被委
任，折节自修。转太子翊军校尉。久之，迁南平王铄安
蛮府司马。元嘉二十七年春，拓跋焘亲率大众攻围
汝南，太祖遣诸军救援，康祖总统为前驱，军次新蔡，
与焘战俱前百馀里，济融水。焘众大至，奋击破之，斩
伪殿中尚书、任城公乞地真，去县瓠四十里，焘烧营
退走。转左军将军。太祖欲大举北伐，康祖以岁月已
晚，请待明年。上以“河北义徒并起，若顿兵一周，沮向
义之志”，不许。其年秋，萧斌、王元谟、沈庆之等入河，康
祖率豫州军出许、洛，元谟等败归。寇引大众南度，南
平王铄在寿阳，上虑为寇所围，召康祖速反。康祖回
军，未至寿阳数十里，会永昌王库仁真以长安之众
八万骑，与康祖相及于尉武。康祖凡有八千人，军副
胡盛之欲附山依险，间行取至。康祖怒曰：“吾受命本
朝，清荡河、洛，寇今自送，不复远劳王师。彼众虽多，实
易摧灭。吾兵精器练，去寿阳裁数十里，援军寻至，亦
何患乎？”乃结军营而进。寇四面来攻，大战一日一夜，
杀寇填积。寇分众为三，且休且战，以骑负草烧车营。
康祖率厉将士，无不一当百，寇死者大半。会矢中颈
死，于是大败，举营沦覆，为寇所杀尽，自免者才数十
人。寇传康祖首示彭城，面如生胡。盛之为寇生禽，拓
跋焘宠之常在左右。盛之有勇力，初为长沙王义欣
镇军参军，督护讨劫谯郡县西。劫有马步七十，逃隐
深榛，盛之挺身独进，手斩五十八级。二十八年，诏曰：
“康祖班师尉武，戎律靡忒，对众以寡，歼殄大半。猛气云腾，志申力屈，没世徇节，良可嘉悼。宜加甄宠，以旌
忠烈。可赠益州刺史，谥曰壮男。”传国至齐，受禅国除。